Na osnovu člana 70. Zakona o javnim nabavkama („Službene glasnik BiH”, broj 39/14), a na preporuku Komisije za provođenje postupka javne nabavke u Bosansko-podrinjskom kantonu Goražde, imenovanu Rješenjem Vlade Bosansko-podrinjskog kantona Goražde, br.03-14-90/15 od 22.01.2015.godine, Vlada Bosansko-podrinjskog kantona Goražde, na 54.redovnoj sjednici, održanoj dana 24.03.2016.godine, ***d o n o s i:***

**O D L U K U**

*o izboru najpovoljnijeg ponuđača za pružanje usluga osiguranja imovine u*

*vlasništvu institucija Bosansko-podrinjskog kantona Goražde*

**Član 1.**

 Prihvata se preporuka Komisije za provođenje postupka javne nabavke u Bosansko-podrinjskom kantonu Goražde utvrđena u Izvještaju od radu, br.03-14-90-213/15 od 04.03.2016.godine i za najpovoljnijeg ponuđača za pružanje usluga osiguranja imovine u vlasništvu institucija Bosansko-podrinjskog kantona Goražde bira se društvo „**ASA OSIGURANJE“ d.d. SARAJEVO**, sa ponudom broj: I-645/16 od 18.01.2016.godine i ponuđenom cijenom od 12.354,56 KM, bez PDV-a, kao najbolje ocijenjenom.

**Član 2.**

 Prijedlog okvirnog sporazuma dostaviće se na potpis izabranom ponuđaču po proteku roka od 15 dana, računajući od dana kada svi ponuđači, koji su učestvovali u predmetnom postupku zajedničke nabavke, budu obaviješteni o izboru najpovoljnijeg ponuđača.

**Član 3.**

Odluka stupa na snagu danom donošenja i objaviće se na web-stranici Vlade Bosansko-podrinjskog kantona Goražde, uz istovremeno upućivanje svim ponuđačima koji su učestvovali u predmetnom postupku javne nabavke, a naknadno će se objaviti i u „Službenim novinama Bosansko-podrinjskog kantona Goražde“.

**O b r a z l o ž e nj e**

 Predmetni postupak nabavke pokrenut je Odlukom o pokretanju postupka zajedničke javne nabavke standardizovanih roba i usluga koje predstavljaju zajedničku i redovnu potrebu korisnika budžeta BPK Goražde, br.03-14-1642/15 od 16.10.2015.godine. Procijenjena vrijednost nabavke iznosila je 15.000,00 KM. Javna nabavka provedena je putem otvorenog postupka. Obavještenje o nabavci, br.978-1-2-9-3-9/15 poslano je na objavu dana 23.12.2015.godine, te je istog dana i objavljeno na Portalu javnih nabavki. Sažetak Obavještenja o nabavci objavljen je u „Službenom glasniku BiH“, br.99/15 od 28.12.2015.godine.

 Komisija za provođenje postupka javne nabavke u Bosansko-podrinjskog kantonu Goražde, imenovana Rješenjem br.03-14-90/15 od 22.01.2015.godine, (u nastavku: Komisija) je uz svoj Izvještaj o radu, br.03-14-90-213/15 od 04.03.2016.godine, dostavila i Zapisnik o pregledu i ocjeni ponuda, br.03-14-90-210/15 od 03.03.2016.godine, u kojima je preporučila izbor društva „ASA OSIGURANJE“ d.d. SARAJEVO za najpovoljnijeg ponuđača.

 U postupku po izvještaju o radu utvrđeno je da je Komisija blagovremeno i pravilno izvršila otvaranje i ocjenu prispjelih ponuda, o čemu je sačinila odgovarajuće zapisnike, u kojima je utvrđeno sljedeće:

* da je zaprimljeno/pristiglo ukupno 5 /pet/ ponuda;
* da su ponude ponuđača „BSO“ d.d. SARAJEVO, „VGT“ d.d. VISOKO, „TRIGLAV OSIGURANJE“ d.d. SARAJEVO i „ASA OSIGURANJE“ d.d. SARAJEVO prihvatljive;
* da ponuda ponuđača „SARAJEVO OSIGURANJE“ d.d. SARAJEVO, Poslovnica Goražde nije prihvatljiva zbog neispunjavanja uslova za kvalifikaciju (ekonomsko-finansijska sposobnost) jer uz svoju ponudu nije dostavio i obavezni izvještaj Centralne banke BiH o računima pravne osobe kojim dokazuje da mu transakcijski računi nisu bili u blokadi u zadnjih 6 /šest/ mjeseci prije prijave na predmetni postupak javne nabavke ili od datuma registracije, odnosno početka poslovanja ako je ponuđač registrovan, odnosno počeo sa radom prije manje od 6 /šest/ mjeseci.

Izabrani ponuđač je odabran primjenom utvrđenog kriterija najniže cijene, koja je ponuđena u iznosu od 12.354,56 KM, dok su ostali ponuđači, čije su ponude prihvatljive, ponudili sljedeće cijene:

1. „VGT“ d.d. VISOKO, 15.805,74 KM;
2. „BSO“ d.d. SARAJEVO, 17.539,84 KM; i
3. „TRIGLAV OSIGURANJE“ d.d. SARAJEVO, 18.091,60 KM,

čime je utvrđen i njihov sukcesivni red.

Tokom pregleda i ocjene predmetnih ponuda primjenjen je institut objašnjenja/obrazloženja ponuđene cijene ponuđača „ASA OSIGURANJE“ d.d. Sarajevo, a u skladu sa članom 66. Zakona. Naime, Komisija je utvrdila da je cijena iz ponude navedenog ponuđača neprirodno niska, jer je za više od 20% niža od cijene drugorangirane prihvatljive ponude, pa je, shodno članu 17. stav (7) Uputstva za pripremu modela tenderske dokumentacije i ponuda, zatraženo od navedenog ponuđača da u ostavljenom roku od 7 dana dostavi pisano osnovano obrazloženje cijene iz predmetne ponude.

Ponuđač „ASA OSIGURANJE“ d.d. Sarajevo je u ostavljenom roku dostavio pisano pojašnjenje neprirodno niske cijene u kojem je navedeno da je ista utvrđena u skladu sa važećom tarifom koja je verifikovana od strane državnog regulatora poslovanja, kao i da predmetna tarifa reguliše popuste na visinu premije od preko 50% od osnovne premijske stope. Istaknuto je, takođe, da je premija za osiguranje imovine utvrđena prema tarifi za osiguranje imovine od požara uz posebne popuste s obzirom da se predmetne nekretnine nalaze u neposrednoj blizini Profesionalne vatrogasne jedinice Goražde, te da su sami objekti, s obzirom da se radi o kantonalnoj vlasti, pod stalnim fizičkim i videonadzorom, a što sve utiče na smanjenje rizika od nastupa požara, a samim tim i na smanjenje visine premije osiguranja. Komisija je ocijenila da je ponuđač na ovaj način u dovoljnoj mjeri ispunio obavezu u pogledu dostavljanja informacija o relevantnim sastavnim elementima ponude, uključujući elemente cijene, odnosno razloge ponuđene cijene, a shodno članu 66. stav (2) Zakona.

U postupku donošenja ove odluke posebno su cijenjene činjenice da je Komisija pravilno i potpuno izvršila ocjenu kvalifikovanosti ponuđača, te ocjenu pristiglih ponuda, a skladu sa kriterijima iz tenderske dokumentacije, te da je izbor najpovoljnijeg ponuđača izvršen u skladu sa Zakonom o javnim nabavkama, podzakonskim aktima i tenderskom dokumentacijom.

Uzimajući u obzir naprijed navedeno, odlučeno je kao u dispozitivu ove Odluke.

**POUKA O PRAVNOM LIJEKU:**

 Protiv ove Odluke može se uložiti žalba ugovornom organu u pisanoj formi, direktno, elektronskim putem ili preporučenom poštanskom pošiljkom, najkasnije u roku od 10 /deset/ dana od dana prijema ove Odluke.

 **V L A D A P R E M I J E R**

**BOSANSKO-PODRINJSKOG**

 **KANTONA GORAŽDE**

*Emir Oković*

*Broj: 03 - \_\_\_\_\_\_\_\_\_\_\_\_/16*

 *\_\_\_.\_\_\_.2016.godine*

 *G o r a ž d e*